CELEX: 32013R0174
Language: hr
Date: 2013-02-05 00:00:00
Title: Uredba (EU) br. 174/2013 Europskog parlamenta i Vijeća od 5. veljače 2013. o izmjeni Uredbe (EZ) br. 106/2008 o programu Zajednice za označivanje energetske učinkovitosti za uredsku opremu  Tekst značajan za EGP

13/Sv. 065
            
            
               HR
            
            
               Službeni list Europske unije
            
            
               270
            
         32013R0174
   
               L 063/1
            
            
               SLUŽBENI LIST EUROPSKE UNIJE
            
            
               05.02.2013.
            
         
      UREDBA (EU) br. 174/2013 EUROPSKOG PARLAMENTA I VIJEĆA
   
   od 5. veljače 2013.
   o izmjeni Uredbe (EZ) br. 106/2008 o programu Zajednice za označivanje energetske učinkovitosti za uredsku opremu
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 194. stavak 2.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskoga gospodarskog i socijalnog odbora (1),
   nakon savjetovanja s Odborom regija,
   u skladu s redovnim zakonodavnim postupkom (2),
   budući da:
   
               (1)
            
            
               U skladu s Uredbom (EZ) br. 106/2008 Europskog parlamenta i Vijeća (3) u Uniji se provodi program Energy Star na temelju Sporazuma između Vlade Sjedinjenih Američkih Država i Europske zajednice o usklađivanju programa za označivanje energetske učinkovitosti uredske opreme (4). Taj je Sporazum prestao važiti 28. prosinca 2011. i Vijeće je donijelo odluku kojom je ovlastilo Komisiju za provedbu pregovora o novom petogodišnjem sporazumu sa Sjedinjenim Državama. Pregovori u vezi s novim sporazumom između Vlade Sjedinjenih Američkih Država i Europske unije o usklađivanju programa za označivanje energetske učinkovitosti uredske opreme (5) („Sporazum”) zaključeni su 29. studenoga 2011. Stoga bi trebalo umetnuti upućivanje na Sporazum.
            
         
               (2)
            
            
               Također je potrebno ažurirati upućivanja na programe Unije za označivanje ili certifikaciju kvalitete uspostavljene Direktivom 2009/125/EZ Europskog parlamenta i Vijeća od 21. listopada 2009. o uspostavi okvira za utvrđivanje zahtjeva za ekološki dizajn proizvoda koji koriste energiju (6), Direktivom 2010/30/EU Europskog parlamenta i Vijeća od 19. svibnja 2010. o označivanju potrošnje energije i ostalih resursa proizvoda povezanih s energijom, uz pomoć oznaka i standardiziranih informacija o proizvodu (7) i Uredbom (EZ) i br. 66/2010 Europskog parlamenta i Vijeća od 25. studenoga 2009. o znaku za okoliš EU-a (8).
            
         
               (3)
            
            
               Također je primjereno izmijeniti naziv Odbora za program Energy Star.
            
         
               (4)
            
            
               Trebalo bi uzeti u obzir članak VI. Sporazuma kojim su predviđena dva odvojena programa za certifikaciju proizvoda (samocertifikacija za proizvode koji se stavljaju na tržište Unije i certifikacija od strane treće strane za proizvode koji se stavljaju na tržište Sjedinjenih Država).
            
         
               (5)
            
            
               Trebalo bi pojasniti poveznicu s relevantnim odredbama Direktive 2012/27/EU Europskog parlamenta i Vijeća od 25. listopada 2012. o energetskoj učinkovitosti (9).
            
         
               (6)
            
            
               Trebalo bi pojasniti odgovarajuće obveze država članica i Komisije u vezi s provedbom programa Energy Star.
            
         
               (7)
            
            
               Ocjena programa Energy Star trebala bi uključivati razmatranje alternativnih opcija politike i osigurati dovoljno vremena za donošenje informirane odluke o mogućem obnavljanju Sporazuma.
            
         
               (8)
            
            
               Uredbu (EZ) br. 106/2008 bi stoga trebalo na odgovarajući način izmijeniti,
            
         DONIJELI SU OVU UREDBU:
   Članak 1.
   Uredba (EZ) br. 106/2008 mijenja se kako slijedi:
   
               1.
            
            
               Naslov se zamjenjuje sljedećim:
               „Uredba (EZ) br. 106/2008 Europskog parlamenta i Vijeća od 15. siječnja 2008. o programima Unije za označivanje energetske učinkovitosti uredske opreme”.
            
         
               2.
            
            
               Članak 1. zamjenjuje se sljedećim:
               „Članak 1.
               Cilj
               Ovom se Uredbom uspostavljaju pravila za program Unije za označivanje energetske učinkovitosti uredske opreme (dalje u tekstu: program Energy Star) kako je definirano u Sporazumu između Vlade Sjedinjenih Američkih Država i Europske unije o usklađivanju programa za označivanje energetske učinkovitosti uredske opreme potpisanom 10. prosinca 2012. u Bruxellesu i 18. siječnja 2013. u Washingtonu (10) (dalje u tekstu: ‚Sporazum’).
            
         
               3.
            
            
               Članak 4. mijenja se kako slijedi:
               
                           (a)
                        
                        
                           stavak 1. zamjenjuje se sljedećim:
                           „1.   Program Energy Star doprinosi ispunjavanju ciljeva država članica i Unije u vezi s energetskom učinkovitošću kako je navedeno u člancima 1. i 3. Direktive 2012/27/EU Europskog parlamenta i Vijeća od 25. listopada 2012. o energetskoj učinkovitosti (11). Program se prema potrebi usklađuje s drugim rješenjima Unije za označivanje ili certifikaciju kvalitete te s drugim programima kao što su posebno program Unije za dodjelu znaka zaštite okoliša uspostavljen Uredbom (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (12), označivanje potrošnje energije i ostalih resursa proizvoda koji koriste energiju pomoću oznaka i standardiziranih informacija o proizvodu uspostavljeno Direktivom 2010/30/EU Europskog parlamenta i Vijeća (13) i mjere za provedbu Direktive 2009/125/EZ Europskog parlamenta i Vijeća od 21. listopada 2009. o uspostavi okvira za utvrđivanje zahtjeva za ekološki dizajn proizvoda koji koriste energiju (14). Navedeno usklađivanje uključuje razmjenu dokaza i prema potrebi utvrđivanje zajedničkih razina specifikacija i zahtjeva različitih programa.
                        
                     
                           (b)
                        
                        
                           stavci 4. i 5. zamjenjuju se sljedećim:
                           „4.   Drugi postojeći i novi dobrovoljni programi za označivanje energetske učinkovitosti proizvoda uredske opreme u državama članicama mogu koegzistirati s programom Energy Star.
                           5.   Ne dovodeći u pitanje ni jedno pravilo Unije u vezi s ocjenjivanjem sukladnosti i oznakom sukladnosti i/ili ni jedan međunarodni sporazum sklopljen između Unije i trećih zemalja u vezi s pristupom tržištu Unije, Komisija ili države članice mogu ispitati proizvode obuhvaćene ovom Uredbom koji se stavljaju na tržište Unije kako bi provjerile njihovu usklađenost sa zahtjevima ove Uredbe.”
                        
                     
         
               4.
            
            
               Članak 6. zamjenjuje se sljedećim:
               „Članak 6.
               Poticanje kriterija energetske učinkovitosti
               1.   Tijekom trajanja Sporazuma tijela središnje državne uprave u smislu Direktive 2004/18/EZ Europskog parlamenta i Vijeća od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (15), ne dovodeći pritom u pitanje pravo Unije i nacionalno pravo te gospodarske kriterije, točno utvrđuju zahtjeve za energetsku učinkovitost koji nisu manje zahtjevni od zajedničkih specifikacija za ugovore o javnoj nabavi robe u vrijednost jednakoj ili većoj od pragova utvrđenih člankom 7. te Direktive. Države članice potiču javne naručitelje na regionalnoj i lokalnoj razini na primjenu tih zahtjeva. Ovaj se članak primjenjuje ne dovodeći u pitanje odredbe utvrđene u članku 6. Direktive 2012/27/EU i u točki (c) Priloga III. toj Direktivi.
               2.   Tijekom trajanja Sporazuma Komisija i druge institucije Unije, ne dovodeći pritom u pitanje pravo Unije i nacionalno pravo te gospodarske kriterije, točno utvrđuju zahtjeve za energetsku učinkovitost koji nisu manje zahtjevni od zajedničkih specifikacija za ugovore o javnoj nabavi robe u vrijednosti jednakoj ili većoj od pragova utvrđenih člankom 7. Direktive 2004/18/EZ.
            
         
               5.
            
            
               Članak 7. briše se.
            
         
               6.
            
            
               Članak 8. zamjenjuje se sljedećim:
               „Članak 8.
               Odbor Europske unije za Energy Star
               1.   Komisija osniva Odbor Europske unije za Energy Star (EUESB) koji se sastoji od nacionalnih predstavnika iz članka 9. i predstavnika zainteresiranih strana. EUESB preispituje provedbu programa Energy Star u Uniji te prema potrebi pruža savjete i podršku Komisiji kako bi joj omogućio da ispuni ulogu upravljačkog subjekta kako je navedeno u članku IV. Sporazuma.
               2.   Komisija osigurava da EUESB, u mjeri u kojoj je to moguće u opsegu njegovih djelatnosti, za svaku skupinu proizvoda uredske opreme poštuje uravnoteženo sudjelovanje svih odgovarajućih zainteresiranih strana nadležnih za tu skupinu proizvoda, kao što su proizvođači, trgovci na malo, uvoznici, skupine za zaštitu okoliša i organizacije potrošača.
               3.   Komisija uz pomoć EUESB-a prati prodor na tržište proizvoda koji nose zajednički logotip i razvoj energetske učinkovitosti uredske opreme s ciljem pravovremene revizije zajedničkih specifikacija.
               4.   Komisija utvrđuje poslovnik EUESB-a, uzimajući pritom u obzir stajališta nacionalnih predstavnika u EUESB-u.”
            
         
               7.
            
            
               U članku 10. točka (a) zamjenjuje se sljedećim:
               
                           „(a)
                        
                        
                           ciljevi za poboljšanje energetske učinkovitosti, imajući na umu potrebu za razvojem visokih standarda zaštite potrošača i okoliša te prodora na tržište, čemu program Energy Star treba težiti na razini Unije;”.
                        
                     
         
               8.
            
            
               Članak 11. zamjenjuje se sljedećim:
               „Članak 11.
               Pripremni postupci za reviziju tehničkih kriterija
               1.   Radi pripreme za reviziju zajedničkih specifikacija i skupina proizvoda uredske opreme obuhvaćenih Prilogom C Sporazumu i prije podnošenja nacrta prijedloga ili odgovora USEPA-i u vezi s postupcima utvrđenim Sporazumom i Odlukom Vijeća 2013/107/EU od 13. studenoga 2012. o potpisivanju i sklapanju Sporazuma između Vlade Sjedinjenih Američkih Država i Europske unije o koordinaciji programa za označivanje energetske učinkovitosti uredske opreme (16), poduzimaju se koraci utvrđeni u stavcima od 2. do 5.
               2.   Komisija može od EUESB-a zahtijevati izradu prijedloga za reviziju Sporazuma ili zajedničkih specifikacija za proizvod. Komisija može EUESB-u uputiti prijedlog za reviziju zajedničkih specifikacija za proizvod ili Sporazuma. EUESB može također uputiti prijedlog Komisiji na vlastitu inicijativu.
               3.   Komisija se savjetuje s EUESB-om kad god od USEPA-e zaprimi prijedlog za reviziju Sporazuma.
               4.   Kada daju svoja mišljenja Komisiji, članovi EUESB-a uzimaju u obzir rezultate studija izvedivosti i tržišta te najbolju raspoloživu tehnologiju za smanjenje potrošnje energije.
               5.   Komisija posebno vodi računa o cilju ambicioznog određivanja zajedničkih specifikacija kako je predviđeno člankom I. stavkom 3. Sporazuma s ciljem smanjenja potrošnje energije te uzima u obzir raspoloživu tehnologiju i povezane troškove životnog vijeka. EUESB posebno uzima u obzir najnovije rezultate studija o ekološkom dizajnu prije davanja mišljenja o bilo kojoj novoj zajedničkoj specifikaciji.
            
         
               9.
            
            
               Članak 12. stavak 3. zamjenjuje se sljedećim:
               „3.   Komisija osigurava pravilnu uporabu zajedničkog logotipa poduzimanjem ili usklađivanjem mjera opisanih u članku IX. stavcima 2., 3. i 4. Sporazuma. Države članice prema potrebi poduzimaju mjere, posebno kako je opisano u članku IX. stavku 5. Sporazuma, kako bi osigurale usklađenost s odredbama ove Uredbe na svom državnom području i o tome obavješćuju Komisiju. Države članice mogu radi poduzimanja početne mjere Komisiji uputiti dokaze o neusklađenosti sudionika programa.”
            
         
               10.
            
            
               Članak 13. zamjenjuje se sljedećim:
               „Članak 13.
               Preispitivanje i izmjena
               Prije no što stranke Sporazuma rasprave o obnavljanju Sporazuma u skladu s njegovim člankom XIV. stavkom 2., Komisija ocjenjuje učinkovitost programa Energy Star u poboljšanju energetske učinkovitosti uredske opreme, otvaranju novih radnih mjesta i osiguravanju tržišnih mogućnosti za proizvođače te procjenjuje alternative opcije politike kao što su opcije predviđene zakonodavstvom Unije, posebno direktivama 2009/125/EZ i 2010/30/EU. O rezultatima navedenog ocjenjivanja i procjenjivanja izvješćuju se Europski parlament i Vijeće najmanje dvije godine prije isteka Sporazuma.”
            
         
               11.
            
            
               Članak 14. briše se.
            
         Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 5. veljače 2013.
      
         
            Za Europski parlament
         
         
            Predsjednik
         
         M. SCHULZ
         
      
      
         
            Za Vijeće
         
         
            Predsjednica
         
         L. CREIGHTON
         
      
   
   
      (1)  SL C 191, 29.6.2012., str. 142.
   
      (2)  Stajalište Europskog parlamenta od 11. prosinca 2012. (još nije objavljeno u Službenom listu) i odluka Vijeća od 20. prosinca 2012.
   
      (3)  SL L 39, 13.2.2008., str. 1.
   
      (4)  SL L 381, 28.12.2006., str. 26.
   
      (5)  SL L 63, 6.3.2013., str. 7.
   
      (6)  SL L 285, 31.10.2009., str. 10.
   
      (7)  SL L 153, 18.6.2010., str. 1.
   
      (8)  SL L 27, 30.1.2010., str. 1.
   
      (9)  SL L 315, 14.11.2012., str. 1.
   
      (10)  SL L 63, 6.3.2013., str. 7.”
   
      (11)  SL L 315, 14.11.2012., str. 1.
   
      (12)  SL L 27, 30.1.2010., str. 1.
   
      (13)  SL L 153, 18.6.2010., str. 1.
   
      (14)  SL L 285, 31.10.2009., str. 10.”;
   
      (15)  SL L 134, 30.4.2004., str. 114.”
   
      (16)  SL L 63, 6.3.2013., str. 5.”